Αισθητηριακά συμπτώματα και σωματοαισθητικά προκλητά δυναμικά σε σχέση με τα τικς της παιδικής ηλικίας
Authors: Κυριαζή Μαρία 
Published: September 2021

Η παρούσα μελέτη διεξήχθη με σκοπό τη διερεύνηση συσχέτισης μεταξύ των αισθητηριακών συμπτωμάτων, των σωματοαισθητικών προκλητών δυναμικών και των τικ της παιδικής ηλικίας. Στη μελέτη περιελήφθησαν 81 παιδιά και έφηβοι με τικ και σύνδρομο Tourette ηλικίας 3,5-15,5 ετών. Σύμφωνα με το πρωτόκολλο διενεργήθηκε καταγραφή των ΣΠΔ του μέσου νεύρου αμφοτερόπλευρα, παράλληλα οι ασθενείς υποβλήθηκαν σε εργαστηριακό έλεγχο που περιελάμβανε και τα αντισώματα έναντι των βασικών γαγγλίων και συμπληρώθηκαν τα ερωτηματολόγια: SPQ (Sensory profile Questionnaire), YGTSS (Yale GlobalTic Severity Scale), Premonitory Urge for Tics Scale (PUTS) και το KIDSCREEN-52 για τη μέτρηση της ποιότητας ζωής σχετιζόμενης με την υγεία των παιδιών και εφήβων. Η διάγνωση της διαταραχής των τικ έγινε με βάση το DSM-V (2013). Σε σχέση με το είδος της διάγνωσης: 62 παιδιά είχαν προσωρινή διαταραχή τικς, 12 χρόνια κινητική διαταραχή και 7 σύνδρομο Tourette. Ακολούθησε στατιστική ανάλυση για τις ποιοτικές και συνεχείς μεταβλητές. Σύμφωνα με τα αποτελέσματα της μελέτης: η μεγαλύτερη ηλικία του παιδιού συσχετιζόταν με μεγαλύτερο ολικό σκορ σοβαρότητας των τικ και εντονότερα προαισθητηριακά συμπτώματα. Παράλληλα όσο εντονότερα ήταν τα προαισθητηριακά συμπτώματα του παιδιού τόσο μεγαλύτερη ήταν η σοβαρότητα των τικ, ενώ καμία από τις αιματολογικές παραμέτρους δεν συσχετίσθηκε με τη σοβαρότητα των τικ. Σε σχέση με τις αισθητηριακές διαταραχές που εμφανίζουν τα παιδιά με τικ, η σοβαρότητα των τικ συσχετίσθηκε με δυσλειτουργία στον προσανατολισμό του επίκεντρου της προσοχής σε ενδογενή και εξωγενή αισθητηριακά ερεθίσματα και για τα 2 φύλα, με τη διαφορά ότι στα κορίτσια οι αισθητηριακές διαταραχές είχαν σχέση περισσότερο με συναισθηματικές αντιδράσεις/κοινωνικότητα. Τα ΣΠΔ είχαν διαφορές μεταξύ των μαρτύρων και των ασθενών ειδικά στην κυματομορφή Ν9. Σε σχέση με την ποιότητα ζωής των παιδιών με τικ τη σχετιζόμενη με την υγεία, η μικρότερη ηλικία του παιδιού σχετιζόταν με καλύτερη ποιότητα ζωής που αντανακλούσε στη σωματική ευεξία, διάθεση και συναισθήματα, αντίληψη εαυτού, αυτονομία και σχέσεις με τους γονείς και οικογενειακή ζωή. Αν διαχωρισθούν τα αποτελέσματα αυτά σε σχέση με το φύλο, αποδείχθηκε ότι η ηλικία δεν εμφανίζει συσχέτιση με κάποια από τις διαστάσεις του ερωτηματολογίου για την ποιότητα ζωής στα κορίτσια. Σε σχέση με το ερώτημα αν η ηλικία έναρξης των τικ σχετίζεται με τη σοβαρότητα των τικ, τα προαισθητηριακά συμπτώματα ή την ποιότητα ζωής, προέκυψε ότι όσο μικρότερη η ηλικία έναρξης των τικ τόσο καλύτερη η αντίληψη του παιδιού σχετικά με την σωματική ευεξία, την ψυχολογική ευεξία, την αντίληψη του εαυτού και την αυτονομία. Τέλος αποδείχθηκε ότι τα προαισθητηριακά συμπτώματα ενός παιδιού με τικ μπορούν να αποτελέσουν δείκτη πρόβλεψης της σοβαρότητας των τικ, ειδικότερα για τα αγόρια. Με βάση τα αποτελέσματα της παρούσας μελέτης, οι μέθοδοι και τα εργαλεία αξιολόγησης που χρησιμοποιήθηκαν, θα μπορούσαν ενδεχόμενα να προταθούν ως εκτίμηση ρουτίνας με σκοπό την ανάπτυξη στοχευμένων, εξατομικευμένων παρεμβάσεων σύμφωνα με τις ανάγκες και τις αδυναμίες του κάθε παιδιού με τικ.